CELEX: 62020TN0573
Language: mt
Date: 2020-09-14 00:00:00
Title: Kawża T-573/20: Rikors ippreżentat fl-14 ta’ Settembru 2020 – MG vs BEI

3.11.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 371/28
            
         
      Rikors ippreżentat fl-14 ta’ Settembru 2020 – MG vs BEI
      (Kawża T-573/20)
      (2020/C 371/32)
      Lingwa tal-kawża: il-Franċiż
      
         Partijiet
      
      
         Rikorrent: MG (rappreżentanti: L. Levi u A. Blot, avukati)
      
         Konvenut: Il-Bank Ewropew tal-Investiment
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara dan ir-rikors ammissibbli u fondat;
               
            konsegwentement:
      
                  —
               
               
                  tannulla d-deċiżjoni tal-BEI tal-11 ta’ Ottubru 2018 li biha r-rikorrent ġie miċħud mill-benefiċċju tal-allowances tal-familja (inklużi b’mod partikolari l-ispejjeż taċ-ċentru ta’ ħarsien ta’ tfal żgħar matul il-jum u taċ-CPE imnaqqsa indebitament mis-salarju tar-rikorrent min-naħa tal-BEI sa’ Novembru 2019) u tad-drittijiet finanzjarji dderivati (inkluż b’mod partikolari t-tnaqqis fiskali u r-rimbors tal-ispejjeż mediċi tat-tfal sostnuti mir-rikorrent);
               
            
                  —
               
               
                  sa fejn hemm bżonn, tannulla l-ittra/deċiżjoni tas-7 ta’ Jannar 2019 li tiċħad it-talbiet kollha tar-rikorrent;
               
            
                  —
               
               
                  sa fejn hemm bżonn, tannulla d-deċiżjoni tal-BEI tat-30 ta’ Lulju 2020 li tinnota n-nuqqas ta’ ftehim u li tikkonferma d-deċiżjoni tal-11 ta’ Ottubru 2018;
               
            
                  —
               
               
                  tikkumpensa d-danni materjali u morali tar-rikorrent;
               
            
                  —
               
               
                  tikkundanna lill-konvenuta għall-ispejjeż kollha.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka sitt motivi.
      
                  1.
               
               
                  L-ewwel motiv, ibbażat fuq il-ksur tad-dritt għal smigħ.
               
            
                  2.
               
               
                  It-tieni motiv, ibbażat fuq il-ksur tal-obbligu ta’ motivazzjoni.
               
            
                  3.
               
               
                  It-tielet motiv ibbażat fuq l-iżball manifest ta’ evalwazzjoni. Sussidjarjament, ir-rikorrent jinvoka eċċezzjoni ta’ illegalità tad-dispożizzjonijiet amministrattivi relattivi għall-allowances tal-familja, minħabba li dawn imorru kontra l-prinċipji ta’ trattament ugwali u ta’ proporzjonalità.
               
            
                  4.
               
               
                  Ir-raba’ motiv, ibbażat, minn naħa, fuq il-ksur tal-Artikolu 3(4) tar-Regolament (KEE, Euratom, KEFA) Nru 260/68 tal-Kunsill tad-29 ta’ Frar 1968, li jistabbilixxi l-kondizzjonijiet u l-proċedura għall-applikazzjoni tat-taxxa għall-benefiċċju tal-Komunitajiet Ewropej (ĠU Edizzjoni Speċjali bil-Malti, Kapitolu 1, Vol. 1, p. 33) u, min-naħa l-oħra, fuq żball manifest ta’ evalwazzjoni.
               
            
                  5.
               
               
                  Il-ħames motiv, ibbażat fuq il-ksur tal-Artikolu 4(1) tar-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU 2018, L 295, p. 39), fuq il-ksur tal-Artikolu 12 tar-Regolamenti tal-Persunal u fuq il-ksur tal-prinċipju ta’ amministrazzjoni tajba u tad-dmir ta’ premura. Insostenn ta’ dan il-motiv, ir-rikorrent jinvoka l-aċċess illegali għad-data personali tiegħu, ir-rifjut tal-konvenut li jiftah investigazzjoni u s-sostenn indebitu tal-konvenut lejn l-ex konjuġi tiegħu.
               
            
                  6.
               
               
                  Is-sitt motiv, ibbażat fuq il-ksur tal-Artikolu 41 tar-Regolamenti tal-Persunal, fuq il-ksur tal-prinċipju ta’ amministrazzjoni tajba u fuq id-dmir ta’ premura.